钦定古今图书集成/明伦汇编/闺媛典/第006卷 > 《采桑》鲍照
## 钦定古今图书集成/明伦汇编/闺媛典/第006卷 > 《采桑》鲍照

季春梅始落，工女事蚕作。采桑淇洧间，还戏上宫阁。
早蒲时结阴，晚篁初解箨。蔼蔼雾满闺，融融景盈幕。
乳燕逐草虫，巢蜂拾花萼。是节最暄妍，佳服又新烁。
绵叹对迥涂，扬歌弄场藿。抽琴试抒思，荐珮果成托。
承君郢中美，服义久心诺。卫风古愉艳，郑俗旧浮薄。
灵愿悲渡湘，宓赋笑《瀍洛》。盛明难重来，渊意为谁涸。
君其且调弦，桂酒妾行酌。